KOMISSION TÄYTÄNTÖÖNPANOASETUS (EU) 2019/1190,

annettu 11 päivänä heinäkuuta 2019,

täytäntöönpanoasetuksen (EU) N:o 185/2013 muuttamisesta Espanjalle vuodeksi 2019 myönnettyihin kalastuskiintiöihin tehtävien vähennysten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 105 artiklan 4 kohdan,

sekä katsoo seuraavaa:

(1) Komissio antoi vuonna 2013 täytäntöönpanoasetuksen (EU) N:o 185/2013 (2), jossa säädetään eräisiin Espanjalle vuodeksi 2013 ja sitä seuraaviksi vuosiksi myönnettyihin kalastuskiintiöihin tehtävistä vähennyksistä vuonna 2009 tapahtuneen tietyn makrillikiintiön liikakalastuksen vuoksi. Mainitulla asetuksella tehtiin vähennyksiä makrillikiintiöön ICES-alueella 8c, ICES-suuralueilla 9 ja 10 ja unionin vesillä CECAF-alueella 34.1.1, sekä sardellikiintiöön ICES-suuralueella 8.

(2) Espanjan rannikkokalastusta harjoittava laivasto on hyvin riippuvainen makrillinpyynnistä, ja kyseisen laivaston kannattavuus on jo muutenkin heikko. Lisäksi vuoden 2019 makrillikiintiö on 20 prosenttia pienempi kuin vuoden 2018 vastaava kiintiö, ja kiintiöön tehdään vähennyksiä aina vuoteen 2023 asti. Pienempi vähennys, joka kohdistuisi vain vuoden 2019 makrillikiintiöön, ei kuitenkaan lisäisi kyseiseen kantaan kohdistuvaa kalastuspainetta yli neuvoston asetuksessa (EU) 2019/124 (3) sallittujen rajojen. Kyseiselle kalastusalalle ja siihen liittyvälle jalostusteollisuudelle aiheutuvien sosiaalis-taloudellisten seurausten välttämiseksi vuosittain vähennettävien määrien ei myöskään pitäisi ylittää 33:a prosenttia vuotuisesta makrillikiintiöstä. Jos vähennettävä määrä on yli 33 prosenttia vuotuisesta makrillikiintiöstä, täytäntöönpanoasetusta (EU) N:o 185/2013 olisi muutettava vuosittain vähennettävän määrän pienentämiseksi pidentämällä ajanjaksoa, jona vähennystä sovelletaan.

(3) Espanjalle vuodeksi 2019 vahvistettu makrillikiintiö ICES-alueella 8c, ICES-suuralueilla 9 ja 10 sekä unionin vesillä CECAF-alueella 34.1.1 on 24 597 tonnia, ja täytäntöönpanoasetuksessa (EU) N:o 185/2013 kyseiseksi vuodeksi vahvistetut vähennykset ovat 9 240 tonnia eli 38 prosenttia Espanjan kiintiöstä. Sen vuoksi vuonna 2019 vähennettäviä määriä olisi alennettava siten, että ne vastaavat 33:a prosenttia kyseisestä kiintiöstä, ja erotus olisi lisättävä vuonna 2023 vähennettäviin määriin.

(4) Espanja on pyytänyt, että vuoden 2019 makrillikiintiön vähennystä, joka alunperin vahvistettiin 5 544 tonniksi, alennettaisiin 4 421 tonniin. Kyseinen erotus on 0,1 prosenttia kokonais-TACista, joten kantaan kohdistuva biologinen vaikutus on vähäinen, mutta pienimuotoisen kalastuksen kannalta kuitenkin merkittävä. Samaan kiintiöön vuonna 2023 tehtävää vähennystä korotettaisiin alunperin vahvistetusta 269 tonnista 1 392 tonniin. Makrilli- ja sardellikiintiöihin tehtävien vähennysten alunperin vahvistettu suhteellinen osuus vaihtelisi vuosittain, mutta vähennettävä kokonaismäärä pysyisi muuttumattomana vuodet 2019–2023 kattavalla jaksolla. Vuonna 2023 vähennettävät määrät jäisivät jaksolla 2016–2022 tehtäviä vuotuisia vähennyksiä pienemmiksi.

(5) Makrilli- ja sardellikiintiöistä vuonna 2019 vähennettäviin määriin tehtävistä muutoksista huolimatta voidaan edelleen varmistaa, etteivät kyseisten lajien vuoden 2019 kalastusmahdollisuudet ylity, mikä on yhteisen kalastuspolitiikan tavoitteiden mukaista.

(6) Sen vuoksi täytäntöönpanoasetusta (EU) N:o 185/2013 olisi muutettava.

(7) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) N:o 185/2013 liite tämän asetuksen liitteellä.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä heinäkuuta 2019. Komission puolesta Puheenjohtaja Jean-Claude JUNCKER

(1) EUVL L 343, 22.12.2009, s. 1.

(2) Komission täytäntöönpanoasetus (EU) N:o 185/2013, annettu 5 päivänä maaliskuuta 2013, eräisiin Espanjalle vuodeksi 2013 ja sitä seuraaviksi vuosiksi myönnettyihin kalastuskiintiöihin tehtävistä vähennyksistä vuoden 2009 tietyn makrillikiintiön liikakalastuksen vuoksi (EUVL L 62, 6.3.2013, s. 1).

(3) Neuvoston asetus (EU) 2019/124, annettu 30 päivänä tammikuuta 2019, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2019 (EUVL L 29, 31.1.2019, s. 1).